**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.04.2019, ora 08.00 – 22.04.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 22.04.2019, ora 07.00**

**RÂURI**

Debitele au fost în scădere, exceptând cursul mijlociu al Prutului unde au fost în creștere datorită propagării şi cele din bazinele hidrografice Crasna, Barcău, Târnave, Vedea, Argeș, Ialomița, Buzău, Putna, Rm. Sărat, Mureș superior, Olt superior şi mijlociu și pe râurile din Dobrogea unde au fost în general staționare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Firiza, Suceava, Moldova, Tazlău, pe tot cursul Siretului, pe cursul Prutului superior și mai mici (sub 30%) pe râurile din bazinele Crasnei, Bârladului, Olt superior și mijlociu și Argeș superior.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general în scădere exceptând râurile din bazinele: Vişeu, Iza, bazinele superioare ale Crişului Negru, Crişului Alb, Someşului, Mureşului, Oltului, Buzăului, Rm. Sărat şi Putnei unde vor fi în creştere datorită precipitațiilor şi propagării şi cele din bazinele Vedea, Argeş, Ialomiţa şi din Dobrogea unde vor fi staţionare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 21.04 – 22.04.2019 a fost în scădere, având valoarea de 5700 m3/s, sub media multianuală a lunii aprilie (7900 m3/s).

În aval de Porţile de Fier debitele au fost în scădere pe sectorul Gruia – Olteniţa și în creștere pe sectorul Călăraşi – Tulcea.

Debitul la intrarea în ţară (secţiunea Baziaş) va fi în scădere (5500 m3/s).

În aval de Porţile de Fier debitele vor fi în scădere pe sectorul Gruia – Vadu Oii și în creștere pe sectorul Brăila – Tulcea.

**2.** **Situația meteorologică în intervalul 21.04.2019, ora 08.00 – 22.04.2019, ora 06.00**

**ÎN ŢARĂ**

Vremea s-a încălzit față de ziua precedentă în toată țara. În nordul, nord-estul și centrul teritoriului, precum și în zonele montane, au fost înnorări în cea mai mare parte a intervalului, iar în celelalte regiuni, cerul a fost variabil, cu înnorări temporare. A plouat slab sub formă de aversă, după-amiaza și noaptea, pe arii relativ extinse în Maramureș, local în Transilvania, Moldova și Muntenia și izolat în Oltenia, iar la munte precipitațiile au fost mixte. Vântul a suflat slab și moderat, cu unele intensificări în cursul zilei pe crestele montane, dar local și temporar și în centru. Mai era strat de zăpadă la munte, unde măsura la ora 21, în platformele stațiilor meteorologice, până la 189 cm în Masivul Făgăraș (Bâlea Lac). Temperaturile maxime au fost cuprinse între 13 grade la Sulina și 24 de grade la Jimbolia, iar la ora 06, valorile termice se încadrau între 1 grad la Câmpeni, Tulcea și Sfântu Gheorghe-Deltă și 12 grade la Dumbrăvița de Codru și Drobeta-Turnu Severin.

**LA BUCUREŞTI**

Vremea a fost normală din punct de vedere termic. Cerul a fost variabil, cu înnorări temporare după-amiaza și noaptea, când trecător a plouat slab. Vântul a suflat slab și moderat. Temperatura maximă a fost de 18 grade la Afumați și 19 grade la Filaret și Băneasa, iar la ora 06 se înregistrau 7 grade la Băneasa și 8 grade la Filaret și Afumați.

**3. Prognoza meteorologică în intervalul 22.04.2019, ora 08.00 – 23.04.2019, ora 08.00**

**ÎN ŢARĂ**

Vor fi înnorări în cea mai mare parte a țării și temporar va ploua, ziua în nord-vest și centru și izolat în rest, iar noaptea local în vest, sud-vest și parțial în centru. În zona Carpaților Orientali și Meridionali precipitațiile vor fi mixte, iar la altitudini mari vor predomina ninsorile. Vor fi mai ales averse, însoțite și de descărcări electrice, iar izolat cantitățile de apă vor depăși 15...20 l/mp. Local și temporar vântul va avea intensificări, cu viteze mai mari pe crestele montane, dar mai ales în sudul Banatului, unde vor fi rafale ce vor depăși 70...75 km/h. Temperaturile maxime se vor încadra, în general, între 10 și 22 de grade, iar cele minime vor fi cuprinse între 0 și 10 grade.

**LA BUCUREŞTI**

Vremea va fi mai rece decât în mod normal la această dată. Cerul va avea înnorări temporare și trecător va ploua slab. Vântul va sufla moderat, cu unele intensificări în prima parte a intervalului. Temperatura maximă se va situa în jurul valorii de 15 grade, iar cea minimă de 6...7 grade, ușor mai coborâtă în zona preorășenească.

1. ***CALITATEA APELOR***

Nu s-au produs evenimente deosebite.

1. ***CALITATEA MEDIULUI***
2. **În domeniul aerului**

Nu s-au produs evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** *informează telefonic în data de 21.04.2019 că incendiul de vegetaţie uscată, stuf şi papură, izbucnit în data de 20.04.2019, ora 12:45, în zona Districtului Maliuc, jud.Tulcea, la S de sat Gorgova, după digul de apărare, în zona inundabilă, s-a stins în aceeași zi, la ora 17.00. Au ars 20 de ha de vegetație uscată. Nu s-au înregistrat mortalități la speciile de mamifere și reptile. Cauza probabilă a incendiului: incendiere.*

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**